Medzinárodný filmový festival  
ETNOFILM  ČADCA 2024
Š T A T Ú T

1)   MIESTO A TERMÍN KONANIA                   
23. ročník Medzinárodného filmového festivalu  ETNOFILM ČADCA (MFF ETNOFILM ČADCA) sa bude konať v dňoch 12. – 15. novembra 2024 v regióne Kysúc. Hlavným strediskom konania  filmového bienále je Dom kultúry v Čadci.
 2)  POSLANIE  FESTIVALU 
Poslaním  MFF ETNOFILM ČADCA je prezentácia a konfrontácia súčasnej celosvetovej tvorby dokumentárneho, etnografického filmu. Medzinárodná súťaž ponúka filmy na témy z oblasti  sociálnej a kultúrnej antropológie a etnológie v širokom zábere, od rozmanitých prejavov tradičnej ľudovej kultúry cez mapovanie života súčasného človeka v komplexnosti a  zložitosti  meniaceho sa  sveta i spôsobu života až  po generačnú reflexiu a prejavy na okraji spoločnosti.
Hlavným zámerom festivalu je:
· predstaviť najnovšie dokumentárne filmy o kultúrnej a sociálnej rôznorodosti ľudského spoločenstva a zvýšiť povedomie širokej verejnosti, filmárov, vedcov a médií o potrebe jej ochrany s prihliadnutím na prejavy ohrozenia morálky a generačných vízií,
· podporiť vznik nových filmových diel, študentskú a neprofesionálnu tvorbu,
· prispieť k rozvoju slovenskej filmovej tvorby v oblasti vizuálnej antropológie,
· organizovať na pôde festivalu odborné a vzdelávacie podujatia v danej problematike s dôrazom na zapojenie širšej verejnosti.
MFF ETNOFILM ČADCA 2024 bude venovať mimoriadnu pozornosť filmom o kultúrnej rozmanitosti národov Európy, ktorá je základom európskeho kultúrneho dedičstva.
3) PROGRAMOVÁ NÁPLŇ FESTIVALU
Súťažná sekcia
A) profesionálny a neprofesionálny dokumentárny film(film filmových agentúr a televíznych štúdií, amatérsky, študentský, kultúrno - osvetový)

Nesúťažné sekcie
A) „Z nášho archívu“ MFF ETNOFILM ČADCA
B)  Prihlásené dokumentárne filmy nezaradené do súťažnej sekcie ETNOFILM ČADCA 2024
C)  Dokumentárne filmy krajín V4



4) PODMIENKY ÚČASTI V SÚŤAŽI
a/ Filmy môžu do súťaže prihlásiť tvorcovia, producenti, distribútori - inštitúcie, ako aj fyzické osoby.
b/ Tvorcovia, producenti, distribútori - inštitúcie, ako aj fyzické osoby môžu do súťaže prihlásiť neobmedzený počet filmov. Prihlasovanie filmov do súťaže je bezplatné. Organizátori festivalu neuhrádzajú poplatky spojené s premietaním filmu.
c/ Prihlasovateľ kompletne vyplní bezplatný online prihlasovací formulár umiestnený na webovej stránke festivalu www.etnofilm.sk a odošle ho  najneskôr do 31. 5. 2024, aby film mohol byť predložený výberovej komisii.
d/ Do medzinárodnej súťaže môžu byť prijaté filmy, ktoré boli vyrobené po 1. januári 2022 a neboli prihlásené na 22. ročníku ETNOFILM ČADCA 2022.
e/ Prihlasovateľ čestne prehlasuje, že je oprávnený prihlásiť film do súťaže a neporušuje tým autorské a licenčné práva. Organizátor nenesie zodpovednosť za možné porušenie práva vyplývajúce z neoprávneného prihlásenia filmov do súťaže.
 5) POŽIADAVKY PRE PRIHLÁSENIE 
Filmy možno prihlasovať  od  1. marca 2024.
a/ Prihlásením filmu sa rozumie riadne vyplnenie elektronického prihlasovacieho formulára a jeho odoslanie najneskôr do 31. 5. 2024.
b/ Film je možné dodať organizátorovi elektronicky prostredníctvom video linku /napr. cez VIMEO, YouTube a iné video kanály/, v prípade zabezpečeného filmu je nutné uviesť heslo. 
 V prípade, že daný link ponúka nedostatočnú kvalitu filmu, organizátor vyzve prihlasovateľa na zaslanie kvalitnej verzie filmu, prípadne jeho častí. Ak prihlasovateľ na výzvu nebude reagovať, tak film bude automatický vyradený zo zoznamu prihlásených.
c/ K prihlásenému filmu je potrebné dodať dialógovú listinu v slovenskej alebo anglickej jazykovej verzii nahratím v rámci prihlasovacieho formulára. Dialógová listina by mala byť dodaná vo formáte SRT aj s jednotlivými Timecodes k replikám respondentov.
d/ V rámci elektronického prihlasovacieho formulára je podmienkou zaradenia do súťažnej sekcie ETNOFILM ČADCA 2024 zaslanie propagačných materiálov:
· synopsa, 
· informácie o režisérovi/filmografia,
· 1 fotografia režiséra a 3 fotografie z filmu (plagát), 
· videoupútavka do 2 min. 
e/ Technické požiadavky na prihlásené filmy: video súbory v odporúčanom projekčnom formáte HD 1080p,  bitrate min 20 mbit,     H264 alebo X264, H265, kontajner mp4, mov, mkv,  mxf.
f/ Prihlásený film organizátor použije počas festivalu pre potreby filmovej projekcie a po skončení festivalu ho zaradí do archívu MFF ETNOFILM ČADCA za účelom dokumentácie a prípadného využitia výhradne na nekomerčné účely (výskum, vzdelávanie, pofestivalové prehliadky filmov).
g/ Nesplnenie uvedených požiadaviek oprávňuje organizátora k nezaradeniu filmu do súťaže.
h/ Zaregistrovanie vyplneného prihlasovacieho formulára so všetkými potrebnými prílohami organizátor potvrdí prihlasovateľovi elektronicky. V prípade, že prihlasovateľ nedostane potvrdenie registrácie elektronicky do 7 dní od odoslania formulára, odporúčame prihlasovateľovi  kontaktovať organizátora na adrese: etnofilm@etnofilm.sk
6) VÝBER FILMOV DO MEDZINÁRODNEJ SÚŤAŽE
O prijatí filmov do medzinárodnej súťaže festivalu rozhoduje Výberová komisia MFF ETNOFILM ČADCA. Členov výberovej komisie nominuje Prípravný výbor festivalu MFF ETNOFILM ČADCA. Každý vybraný prihlasovateľ bude najneskôr do 31. 7. 2024 elektronickou poštou oboznámený s rozhodnutím Výberovej komisie. Výsledky výberu budú zverejnené aj na webovej stránke festivalu: www.etnofilm.sk. Filmy, ktoré postúpili do súťaže, budú prezentované v regióne Kysúc v rámci aktuálneho ročníka festivalu a počas pofestivalových prehliadok na Slovensku.  Výberová komisia je oprávnená nezaradiť do hlavnej súťaže film, ktorý svojou technickou kvalitou alebo obsahom nezodpovedá štatútu festivalu a jeho poslaniu.
 7)  MEDZINÁRODNÁ SÚŤAŽ
Filmy zaradené do medzinárodnej súťaže hodnotí Medzinárodná odborná porota MFF ETNOFILM ČADCA menovaná Prípravným výborom MFF ETNOFILM ČADCA, ktorá rozhoduje o udelení ocenení. Má päť členov, osobnosti z oblasti filmu, vedy a kultúry. Porota môže udeliť jedno alebo niekoľko čestných uznaní alebo cenu neudeliť. Rozhodnutia poroty sú definitívne.
8) OCENENIA 
GRAND PRIX - Zlatý turoň 
Strieborný turoň
Bronzový turoň 
Cena VIA EUROPA - za najlepší film o európskom kultúrnom dedičstve – udeľuje predsedníčka Žilinského samosprávneho kraja
Cena Martina Slivku - za najlepší individuálny výkon slovenskému tvorcovi - udeľuje Literárny fond
Etnológ za kamerou – cena Národopisnej spoločnosti Slovenska
Cena mesta Čadca – udeľuje primátor Mesta Čadca
Medzinárodná porota a riaditeľ festivalu môžu rozhodnúť o udelení ďalších ocenení. 
Ocenení tvorcovia majú právo uvádzať údaj o získanom ocenení v rámci propagácie filmu.

 9) OSOBNÁ ÚČASŤ NA FESTIVALE
Prihlášky osobnej účasti budú zasielané elektronicky na adresu organizátora: etnofilm@etnofilm.sk najneskôr do 30. 9. 2024.
 10) PROPAGÁCIA
Prihlasovateľ udeľuje organizátorovi festivalu súhlas na bezplatné použitie úryvku súťažného filmu v dĺžke do 2 minút, textov súvisiacich s filmom, ako aj fotografií s cieľom propagácie filmu a festivalu v elektronických a printových médiách, festivalového katalógu a sociálnych sietí.
11) TERMÍNY
PRIHLÁSENIE DO SÚŤAŽE: 
Kompletný materiál pre prihlásenie do súťaže musí byť odoslaný prostredníctvom online prihlasovacieho formulára do 31. 5. 2024. Prípadnú textovú informáciu pre organizátora treba zaslať na adresu: etnofilm@etnofilm.sk
SÚŤAŽ:
Rozhodnutia Výberovej komisie MFF ETNOFILM ČADCA o tom, ktoré filmy postupujú do medzinárodnej súťaže, budú prihlasovateľom vybratých filmov oznámené elektronickou poštou do 31. 7. 2024 a súčasne zverejnené na webovej stránke festivalu www.etnofilm.sk.
OSOBNÁ ÚČASŤ:
Osobnú účasť na festivale je potrebné organizátorovi festivalu oznámiť do 30. 9. 2024 na adresu: etnofilm@etnofilm.sk,  prostredníctvom prihlášky zverejnenej na www.etnofilm.sk.
12) SÚHLAS
Prihlásením filmu na festival udeľujú prihlasovatelia súhlas so všetkými ustanoveniami tohto Štatútu.
Slovenská i anglická verzia tohto Štatútu sú rovnocenné.
V prípade nejasností výkladu textu Štatútu je záväzné jeho slovenské znenie. Sťažnosti a spory, ktoré sa môžu v procese prípravy a priebehu festivalu vyskytnúť, rieši s konečnou platnosťou riaditeľ festivalu.
13) PRÍPRAVA A ORGANIZAČNÁ ŠTRUKTÚRA FESTIVALU
Riaditeľ MFF ETNOFILM ČADCA a zároveň riaditeľ Organizačného výboru MFF ETNOFILM ČADCA – stojí na čele festivalu a organizačného výboru, ktorý zabezpečuje organizáciu festivalu. Menuje ho riaditeľka KKS v Čadci.
Predseda prípravného výboru MFF ETNOFILM ČADCA – je odborným gestorom festivalu, stojí na čele Prípravného výboru MFF ETNOFILM ČADCA, ktorý zabezpečuje prípravu festivalu po odbornej stránke. Menuje ho riaditeľka KKS v Čadci. 
Prípravný výbor MFF ETNOFILM ČADCA – zostavuje výberovú komisiu, programovú komisiu, medzinárodnú porotu. Navrhuje sprievodné podujatia a je súčinný pri ich zabezpečení. 
Organizačný výbor MFF ETNOFILM ČADCA – zabezpečuje komplexnú organizáciu a propagáciu festivalu.
Hlavný organizátor festivalu:
· Kysucké kultúrne stredisko
· Žilinský samosprávny kraj 
· Mesto Čadca
Spoluorganizátori festivalu:
Slovenský filmový ústav, Literárny fond, Slovenské národné múzeum, RTVS, Rádio Európa 2, Dom kultúry v Čadci, Kysucké múzeum, Kysucká kultúrna nadácia Bratislava, Kysucká knižnica v Čadci. Národopisná spoločnosť Slovenska, CULTURFORUM, o.z.
Partneri festivalu:
Odborné organizácie participujúce na podujatí, základné, stredné školy v regióne, vysoké školy so zameraním na danú problematiku, partnerské organizácie zabezpečujúce pofestivalové produkcie. 
ADRESY:
Kysucké kultúrne stredisko v Čadci
Ul. 17. novembra 1258
022 01 Čadca
tel.: 00 421 41/ 433 12 50 
e-mail: etnofilm@etnofilm.sk
Webová stránka festivalu: www.etnofilm.sk
Webová stránka KKS v Čadci: www.kulturnekysuce.sk






5

